Al BOUend gaan ons saam die toekoms in - Solidariteit Boufonds
Tuis › Artikels › Al BOUend gaan ons saam die toekoms in
Al BOUend gaan ons saam die toekoms in
Maandag | 30 Maart | 2015
“Dit gaan nie oor taal nie, dit gaan oor ras. Blade Nzimande en kie. wil nie minder Afrikaans hoor op die kampusse nie, hulle wil minder Afrikaners sien. Die teiken is ras, die slagoffer is Afrikaans.” So sê mnr. Flip Buys, voorsitter van die Solidariteit Beweging in ’n onlangse onderhoud met Hanlie Retief. Dit volg ná die omstrede voorstel van prof. Dan Kgwadi, vise-kanselier van die Noordwes-Universiteit, om ’n nuwe belyningstrategie by dié universiteit te implementeer.
Buys voeg by dat mense ontnugter is: “… hulle’t vir ’n demokrasie gestem, maar die gevolge van ’n rewolusie gekry. Daar’s grondwetlike voorsiening vir Afrikaans op die kampus, maar die politieke ruimtes krimp al hoe meer.” Die vraag is dus hoe ons die toekoms van ons jeug verseker in ’n politieke arena waar daar al hoe meer teen hulle gediskrimineer word op grond van hul ras, herkoms, kultuur en taal.
Die antwoord is eenvoudig – ons versterk ons selfhelpkultuur en fokus daarop om te dóén. “Ons sien die probleme raak, maar ons kyk nie daarteen vas nie, want ons sien ook ons gemeenskap se suksesse en werk aan oplossings”, is Buys se reaksie op die situasie. “Ons kan nie bekostig om moedeloos te word nie, want ons hou vas aan die wete dat alles van God afhang en ons aanvaar bloot nie die stelling dat die negatiewe hede ’n slegte toekoms gaan word nie.
As ’n minderheidsgroep in Suid-Afrika lê ons behoud in die vestiging van instellings, selfdoeninstellings, wat ons regte beskerm. Die Solidariteit Beweging bearbei homself op ’n daaglikse wyse om hierdie selfdoeninstellings te bemagtig en te versterk. Die krag lê in ons herkoms, in ons DNS en in ons mense.
Een van Solidariteit se dóén-voertuie is die Solidariteit Boufonds (voorheen die Solidariteit Groeifonds). “Ons het besluit om die groeifonds te herposisioneer. Voorheen was die doel van die fonds om ŉ verskeidenheid van Solidariteit se ontwikkelingsprojekte te finansier. Met die verandering na die Boufonds, verskuif die fokus eksklusief na Solidariteit se opleidingsinisiatiewe.” Deur die groeifonds het ons die fondasies vir Sol-Tech en Akademia gelê. Met die nuwe Boufonds pak ons in die komende paar jaar R400 miljoen se projekte aan om deur opleiding goeie werk vir jongmense moontlik te maak.